በኮኬን አደንዛዥ ዕፅ ዝውውር የተጠረጠረችው ግለሰብ በቁጥጥር ስር ዋለች
ለናዝራዊት አበራ ኮኬን የተሰኘውን አደንዛዥ ዕፅ ሰጥታለች በሚል የተጠረጠረችው ስምረት ካህሳይ በቁጥጥር ስር ዋለች፡፡በቻይና በእስር ላይ ለምትገኘው ናዝራዊት ኮኬን የተሰኘውን አደንዛዥ ዕፅ ሰጥታለች በሚል ወንጀል የተጠረጠረችው ስምረት ካህሳይ ከጓደኛዋ ሰለሞን ፀጋዬ ጋር ነው በቁጥጥር ስር የዋለችው፡፡የናዝራዊት አበራ አብሮ አደግ ጓደኛ እንደሆነች የሚነገርላት ስምረት ካህሳይ በ5 የሻምፖ እቃዎች ኮኬን የተሰኘውን አደንዛዥ ዕፅ ቻይና እንድታደርስላት በማድረጓ ተጠርጥራ ነው በትናንትናው እለት የፌዴራል ፖሊስ በቁጥጥር ስር ያዋላት፡፡ከብራዚል ወደ ኢትዮጵያ በማምጣት ቻይና እንዲላክ የተደረገው አደንዛዥ ዕፅ ከመኖሪያ ቤቱ በመገኘቱ የስምረት ጓደኛ ሰለሞን ፀጋዬ የተባለው ግለሰብም በቁጥጥር ስር ውሏል፡፡በጠቅላይ አቃቢ ህግ የተቋቋመው የምርመራ ቡድን ስለተጓጓዘው ዕፅና ከሽያጩ የሚገኘውን የገንዘብ ዝውውር ጨምሮ ሌሎች ወንጀሎችን የማጣራት ስራ መጀመሩ ታውቋል፡፡የምርመራ ቡድኑ በቻይና በእስር ላይ የምትገኘውን ናዝራዊት አበራ ወደ ኢትዮጵያ ተላልፋ እንድትሰጥ ጭምር እንደሚሰራ ከጠቅላይ አቃቢ ህግ የተገኘው መረጃ ያመለክታል፡፡ስምረት ካህሳይ ከዚህ ወንጀል ጋር በተያያዘ ቀደም ሲል በቁጥጥር ስር ዉላ በዋስ የተለቀቀች መሆኑ የሚታወቅ ሲሆን፣ በድጋሚ በቁጥጥር ስር ልትውል የቻለችው ፖሊስ አዲስ መረጃ ማግኘቱን ተከትሎ ፍርድ ቤት እንድትያዝ በመፍቀዱ ነው፡፡ (ምንጭ፡- ኢቲቪ) 